Hvem er jeg, og hvem er vi i fællesskab? Det var bare nogle af de spørgsmål, skolebørn fra de mindste klassetrin skulle behandle til Aalborg Diversitetsdag.

Alle har ret til at eksistere, og alle har ret til at være en del af et fællesskab. Det er nogle af de pointer, 2. klasserne kunne tage med sig efter at have overværet et improvisations-teaterstykke på Aalborg Hovedbiblioteket. Stykket, der handlede om, at forskellighed er godt, og at man skal rumme hinandens forskelligheder, var arrangeret af Aalborg Fælleselevråd i anledning af Aalborg Diversitetsdag. - Diversitet kan være rigtig mange ting. Det kan være hobbyer - altså om man spiller fodbold, eller hvad man nu laver. Det kan også være det tøj, man går i, eller det hår man har, siger Sebastian Burri Gram Hansen, der går i 9. klasse på Vester Hassing Skole, og desuden er medlem af Aalborg Fælleselevråd. Vigtigt at begynde tidligt Formålet med dagen er at få selv de alleryngste skoleelever til at reflektere over diversitet, og midlet dertil er improvisationsteater. - Det må gerne være en del af deres hverdag, fra de er helt unge sådan, at når de bliver ældre, så er det bare en naturlig ting for dem, siger Sebastian Burri Gram Hansen. Når man spørger eleverne, virker det da også til, at de er helt med på, hvorfor det er vigtigt at acceptere hinanden, som man er. - Det er lige meget, hvordan man ser ud, siger Ronja Sonne Hansen fra Tofthøjskolen. - Hvis man ikke behandler andre ordentligt, så kan det være, man ikke selv får nogle venner og heller ikke selv bliver behandlet ordentligt, siger Josefine Hedelund Kjærsgaard, der går i 2. klasse på Herningvej Skole. Det fælleselevråd arbejder for at gøre skoledagen så god som muligt for alle skoleelever, og i den forbindelse er rummelighed en afgørende faktor. - Hvis vi ikke har plads til alle, så kan alle ikke trives. Det er både i skolemiljøet, arbejdsmiljøet, fritiden og så videre. Og det er vigtigt, at alle har det godt, siger Sebastian Burri Gram Hansen. Selvom man kun er otte år gammel, kan man sagtens beskæftige sig med diversitet. - Man skal være gode ved hinanden og tale pænt til hinanden, siger Nor Qvistorff Storgaard.